એ મૈત્રિણીએ સવાલ સાથે પોતાનો અભિપ્રાય આપીને તેની સાથે સહમત થવા મને જાણે આમંત્રણ આપ્યું. મારે જવાબ આપતાં પહેલાં વિચાર કરવો પડ્યો, કારણ કે સ્ત્રી પુરુષોના સંબંધમાં દરેક વખતે એકને એક બે એવું સીધું ઈક્વેશન ન હોય તે શક્ય છે. તરત જ મને મોનિકા લેવેન્સ્કી અને ભૂતપૂર્વ અમેરિકન પ્રમુખના અફેર સ્કેન્ડલનો બહુ ગાજેલો કિસ્સો યાદ આવી ગયો. મોનિકા પોતે કહે છે કે, હા તેના પાવરફુલ બોસે તેનો ફાયદો ઉઠાવ્યો પણ તેમના સંબંધો પરસ્પર સંમતિથી બંધાયા હતા. ૨૦૧૬માં વેનિટી ફેરને તેણે આપેલી મુલાકાતમાં કહ્યું હતું. ધારો કે મોનિકાએ અમેરિકન પ્રમુખ નહીં પણ કોઈ બીજા પુરુષ સાથે સંબંધો બાંધ્યા હોત અને એ વ્યક્તિની પત્નીને ખબર પડી હોત અને ડ્રામા રચાયો હોત વગેરે વગેરે પણ આપણને મોનિકા કોણ છે તેની ખબર ન હોત.